Интернет-губгъуэм хъыбарыфIи щыIу хъунущ
КъБР-м и Парламентым и ЩIалэгъуалэ палатэм иджыблагъэ щекIуэкIащ «Къэбэрдей-Балъкъэрыр фIы и лъэныкъуэкIэ къегъэцIыхун!» къыхуеджэныгъэм щIэту къызэрагъэпэща, «Блогерхэм я еджапIэм» и зи чэзу зэхыхьэр.
— Фэ республикэм, жылагъуэм фIы и лъэныкъуэкIэ къыщыхъухэм я джакIуэу, я хъыбарегъащIэу фыщытыпхъэщ, — жиIащ Парламентым и Тхьэмадэ Чеченов Ануар, къызэхуэсахэм фIэхъус гуапэкIэ защыхуигъазэм.
Апхуэдэ Iуэху бгъэдыхьэкIэм и телъхьэу къэпсэлъащ хабзэгъэув IэнатIэм и комитетым и унафэщI Хьэщхъуэжь Татьяни:
— Блогхэр интернет-къэухьым нэхъыбэу къыщагъэсэбэп унэтIыныгъэхэм ящыщщ, — жиIащ абы. — Иджыпсту, ди жагъуэ зэрыхъунщи, хъыбарегъащIэ IэнатIэхэр Iейм куэдыIуэрэ тепсэлъыхь хъуащ. Абы нэгъуэщI лъэныкъуэкIэ зегъэхъуэжыныр фэ, щIалэгъуалэм, фхузэфIэкIынущ икIи Кавказым теухуауэ цIыхухэм яIэ хъуа Iуэху еплъыкIэ зэдзэкIам зыкъевгъэгъэзэфынущ.
Зи гугъу тщIы еджапIэр 2012 гъэм щэкIуэгъуэм и 20-м Къэбэрдей-Балъкъэрым къыщыунэхуащ. Проектым и къызэгъэпэщакIуэхэм я мурад нэхъыщхьэр интернетым жыджэру ис, ди щIыналъэм щыпсэу щIалэгъуалэр социальнэ хъым и интернет-напэкIуэцIхэр тэмэму къагъэсэбэпыфу егъэсэнымрэ цIыхухэр куэдрэ зэрыхьэ блогхэр къызэгъэпэщынымрэщ. А Iуэхум хуегъэджэным и эксперту хахащ Кавказ Ищхъэрэ федеральнэ щIыналъэм и журналист-блогерхэм я япэ еджапIэм и IэщIагъэлI-гъэсакIуэ Гитинов Гамид.
Зэхыхьэм къыщыпсэлъахэм социальнэ хъым и ухуэкIэм, иджырей хъыбарегъащIэ «губгъуэр» зэгъэпэщыным, апхуэдэуи цIыхухэм я гупсысэкIэм интернет-напэкIуэцIхэм щагъэзащIэ мыхьэнэм я гугъу ящIащ.
Блогерхэм я еджапIэм и 2-нэ дерсыр семинар ухуэкIэм тету екIуэкIащ. Абы и эксперт-гъэсакIуэ нэхъыщхьэщ Гындыгъу Марианнэ. Ар PR-проект куэдым я унафэщIщ, Мэзкуу къалэ дэт бизнес-компаниехэм я блогхэр щылажьэ «губгъуэм» мыхьэнэшхуэ щызиIэ зэпыщIэныгъэхэм хуэлажьэ бзылъхугъэщ.
ЕджапIэм къекIуэлIа блогерхэм щепсалъэм, Марианнэ езыр щылэжьа «Ростелеком», «Мегафон», «Связной», «Вымпелком» компаниехэм щызыIэригъэхьа IэзагъхэмкIэ ядэгуэшащ. ЩIалэгъуалэр тепсэлъыхьащ цIэрыIуэ хъуа социальнэ «хъыхэм» ехъулIэныгъэуи щыщIэныгъэуи яIэхэм.
Псори гъэщIэгъуэну къызэгъэпэщат икIи дерсыр иуха нэужь, абы щIэсахэм ящыщу зыри зэбгрыкIыжыну епIэщIэкIыртэкъым. Ар и щыхьэтт Къэбэрдей-Балъкъэрыр фIы и лъэныкъуэкIэ дэнэкIи къызэрыпхуэгъэлъэгъуэнумрэ интернет-губгъуэм Iуэхушхуэхэр зэрыщыпхуэгъэзэщIэнумрэ ятеухуа Iуэху еплъыкIэм къекIуэлIахэр зэрителъхьэм.
Зэхыхьэм кърикIуам и гугъу щищIым, ЩIалэгъуалэ палатэм и унафэщI Джаппуев Мусэ жиIащ:
— Ди мурадщ блогер ныбжьыщIэхэм я щIэныгъэм зэпымыууэ щыхагъахъуэ еджапIэ зэтедублэну. Псалъэм папщIэ, зэман гъунэгъум къриубыдэу Iуэхугъуэ зыбжанэ едгъэкIуэкIыну ди гугъэщ. Абыхэм ящыщщ еджапIэм къекIуалIэ блогер ныбжьыщIэхэр ди гъунэгъу республикэхэм я зым зэгъусэу зэрыдгъэкIуэнур.
Джаппуевым зэрыжиIамкIэ, иджыпсту ди республикэр интернет-губгъуэм дахэ-дахэу къыщагъэлъагъуэркъым. Блогерхэм я къалэнщ, гужьеигъуэ хамыдзэу, ди щIыналъэм къыщыхъу къэхъукъащIэхэм я пэжыпIэм интернетыр къэзыгъэсэбэпхэр щыгъуазэ хуащIыну. КъищынэмыщIауэ, Къэбэрдей-Балъкъэрым и социально-экономикэ гъащIэм, щэнхабзэм ятеухуауэ фIы и лъэныкъуэкIэ зи гугъу пщIы хъуну Iуэхугъуэхэри куэд мэхъу. Ахэри къэгъэлъэгъуапхъэщ. Блогхэм щызэпсалъэ мэхъу республикэм къыщыхъу къэхъукъащIэхэм лъэныкъуэ зэхуэмыдэхэмкIэ къыщеплъхэри.
Къумахуэ Аслъэн.
